સરહદ પરની તારની વાડ ક્રિયુલિંજેન ગામની વચ્ચે થઈને જતી હતી, અને જર્મન તરફી સુરક્ષાદળોના ફ્રેંચ ચોકીદારો તેનું રક્ષણ કરી રહ્યા હતા. ગામના પાદરે જઈને ઓસ્કરનું જુથ વાડ સુધી પહોંચ્યું અને વાડ કાપી નાખી. વાડની ચોકી કરતો સંત્રી પોતાની ગસ્તના છેક છેડે પહોંચે ત્યાં સુધી રાહ જોઈને આખુંયે જુથ સ્વિત્ઝરલેન્ડમાં સરકી ગયું! પરંતુ ગામની એક સ્ત્રી રસ્તાના વળાંક પરથી આ દૃશ્ય જોઈ ગઈ હતી, અને એણે સરહદ પર જઈને ફ્રેંચ અને સ્વિસ ચોકિયાતોને સાવધ કરી દીધા! જર્મન વિસ્તારના જ એકાદ ગામડાની અદ્દલ પ્રતિકૃતિ જેવા દેખાતા એ સ્વિસ ગામડાના શાંત જણાતા ચોકમાં સ્વિસ પોલીસે તેમને ઘેરી લીધા. રિચાર્ડ અને રેચેન તેમની પકડમાંથી નાસી છૂટ્યા, પરંતુ એક પેટ્રોલકારે પીછો કરીને છેવટે તેમને પણ પકડી પાડ્યા. અડધા જ કલાકમાં ફરીથી તેમને ફ્રેંચ વિસ્તારમાં પાછા મોકલી આપવામાં આવ્યા, જ્યા તરત જ તેમની જડતી લેવામાં આવી અને તેમની પાસેના હીરા અને રોકડ રકમ જપ્ત કરી લેવામાં આવ્યાં. જર્મન જેલની અંદર બધાને અલગ-અલગ કોટડીમાં પૂરી દેવામાં આવ્યાં.